b'\n_START_ARTICLE_\n812 Naval Air Squadron\n_START_PARAGRAPH_\n812 Naval Air Squadron (812 NAS) oli Britannian Kuninkaallisen laivaston ilmavoimien lentolaivue.\n_START_SECTION_\nPalvelus\n_START_PARAGRAPH_\nLaivue perustettiin 3. huhtikuuta 1933 V\xc3\xa4limerell\xc3\xa4 torpedopommittajalaivueeksi yhdist\xc3\xa4m\xc3\xa4ll\xc3\xa4 HMS Gloriousin 461 ja 462 lentueet . Laivueen kalustona oli kaksitoista Blackburn Riponia, jotka vaihdettiin tammikuussa 1934 Blackburn Baffineihin. HMS Gloriousin palattua Englantiin huoltoon laivue siirrettiin kes\xc3\xa4kuussa 1934 ensin HMS Furiousille ja sitten helmikuussa 1935 HMS Eaglelle. T\xc3\xa4m\xc3\xa4n j\xc3\xa4lkeen laivue palveli maissa Maltalla Hal Farin kent\xc3\xa4ll\xc3\xa4, kunnes HMS Glorious palasi syyskuussa palvelukseen._NEWLINE_Laivueen kalusto vaihdettiin joulukuussa 1936 Fairey Swordfisheihin. Laivue palveli V\xc3\xa4limerell\xc3\xa4 lukuun ottamatta lyhytt\xc3\xa4 Englannissa vietetty\xc3\xa4 aikaa toukokuussa 1937.\n_START_SECTION_\nToinen maailmansota\n_START_PARAGRAPH_\nToisen maailmansodan syttyess\xc3\xa4 laivue palveli HMS Gloriousilla, joka l\xc3\xa4hetettiin Intian valtamerelle mets\xc3\xa4st\xc3\xa4m\xc3\xa4\xc3\xa4n saksalaisia saarronmurtajia ja kaappareita. Laivue palasi kuitenkin V\xc3\xa4limerelle ja se toimitettiin Dekheilan ja Hal Farin maatukikohtiin tukemaan Egyptiss\xc3\xa4 olevia maavoimia. HMS Glorious kutsuttiin kotimaahan Norjan tapahtumien vuoksi, mutta 812 laivue siirrettiin osaksi rannikkolennostoa miinoittamaan Hollannin rannikon kohteita._NEWLINE_Laivue liitettiin maaliskuussa 1941 HMS Argukselle suojaamaan saattuetta, joka toimitti lentokoneita Maltalle. Yhdeks\xc3\xa4n laivueen koneista siirrettiin hein\xc3\xa4kuussa HMS Furiousille suorittamaan hy\xc3\xb6kk\xc3\xa4ys Petsamoon ennen kuin se l\xc3\xa4hetettiin takaisin V\xc3\xa4limerelle suojaamaan saattueita._NEWLINE_Laivue siirrettiin HMS Ark Royalille. Laivueen onneksi sen koneista oli riitt\xc3\xa4v\xc3\xa4 m\xc3\xa4\xc3\xa4r\xc3\xa4 ilmassa tukialuksen joutuessa saksalaisen sukellusveneen uhriksi ja upotessa. Laivue t\xc3\xa4ydennettiin Gibraltarilla. Kaikki t\xc3\xa4ydennyksen\xc3\xa4 saadut koneet oli varustettu ASV tutkalla, joka mahdollisti ensimm\xc3\xa4isen y\xc3\xb6llisen sukellusveneen (U-451) upotuksen 21. joulukuuta. Laivue vahingoitti lis\xc3\xa4ksi viitt\xc3\xa4 sukellusvenett\xc3\xa4 toimiessaan maatukikohdista._NEWLINE_Laivueen koneista suuri osa siirrettiin HMS Argukselle saattueiden suojaamiseen. Laivue palasi Englantiin USS Waspin kannella huhtikuussa 1942. Laivueen vahvuus laskettiin kuuteen koneeseen ja se operoi osana rannikkolennostoa. Laivue toimi l\xc3\xa4hinn\xc3\xa4 \xc3\xb6isin Englannin kanaalin alueella. Laivue liitettiin 811 laivueeseen 18. joulukuuta 1942._NEWLINE_Laivue perustettiin uudelleen 1. kes\xc3\xa4kuuta 1944 RNAS Strettonissa torpedopommittajalaivueeksi. Laivueen kalustona oli 12 (my\xc3\xb6hemmin 18) Fairey Barracudaa ja se liitettiin tammikuussa 1945 uudelle tukialukselle HMS Vengeancelle. Tukialuksen mukana laivue liitettiin Brittil\xc3\xa4iseen Tyynenmeren laivastoon hein\xc3\xa4kuussa V\xc3\xa4limerell\xc3\xa4 tapahtuneen koulutusjakson j\xc3\xa4lkeen. Laivue ei kerennyt osallistumaan Tyynell\xc3\xa4 valtamerell\xc3\xa4 taistelutoimiin ennen sodan p\xc3\xa4\xc3\xa4ttymist\xc3\xa4. Laivue lakkautettiin elokuussa 1946 RNAS Lee-on-Solentissa.'